Waar skuil die wetstoepassers dan? | Netwerk24
Waar skuil die wetstoepassers dan?
Deur B. Engelbrecht, George 29 Augustus 2019 00:00
Ek het onlangs van George Weskus toe gery om blomme te kyk. Die blomme was mooi, maar wat my opgeval het, was die afwesigheid van wetstoepassers en die skrikwekkende gedrag van sommige motoriste.
Net buite Mosselbaai was daar 'n saamtrek van wetstoepassers wat gelyk het soos nagmaal op Pofadder – en dit was die laaste sien. Sperstrepe en spoedbeperkings geld blykbaar nie vir sommige motoriste nie.
Na my mening sal die veiligheid op ons paaie 'n hupstoot kry as wetstoepassers in ongemerkte voertuie paaie aktief patrolleer en eerstehands ervaar wat op ons paaie aangaan, eerder as wat hulle by Mosselbaai saambondel en net af en toe 'n entjie met flitsende ligte gaan ry.